KIRJALLINEN KYSYMYS E-3483/01

esittäjä(t): Christopher Heaton-Harris (PPE-DE) komissiolle

(17. joulukuuta 2001)

Aihe: Albanialle myönnettävä apu

Euroopan unionin tekemien sitoumusten, jotka koskevat rahallisen avun myöntämistä Albanialle, ja todellisuudessa maksetun avun välillä on huomattavan suuri ero. Mikä on syynä siihen, ettei Euroopan unioni ole kyennyt täyttämään lupauksiaan ja ettei joitakin suunnitelmia, kuten tienrakennushankkeita, vedenottosuunnitelmia ja kalatorien perustamista, ole toteutettu? Miten komissio aikoo ratkaista tämän ongelman?

Miksi avun käyttämisestä yleiseen taloudelliseen kehittämiseen on siirrytty avun käyttämiseen sellaisten olosuhteiden luomiseen, joissa voidaan solmia muodollisia yhteyksiä Albanian ja Euroopan unionin välille? Kannattaako komissio edelleen tällaista suunnanmuutosta? Jos komissio ei enää kannata sitä, niin mitä se on tehnyt tilanteen korjaamiseksi?

Christopher Pattenin komission puolesta antama vastaus

(1. maaliskuuta 2002)

Yhteisön tuen täytäntöönpanoa Albaniassa viime vuosien aikana ovat viivästyttäneet useat tekijät: maan epävakaa sisäinen tilanne, Albanian viranomaisten rajoitettu hallinnollinen valmius toimia todellisina vastapuolena sekä Albanian puutteellinen valmius hankkeiden toteuttamista varten välttämättömän lainsäädännön soveltamiseen ja täytäntöönpanoon (esimerkiksi pakkolunastukset tai maankäytön suunnittelu liikenne- ja vesi-infrastruktuureja varten).

Komissio laatii parhaillaan perusteellista katsausta käynnissä olevista ja suunnitelluista hankkeista Albaniassa. Katsaus saattaa johtaa hankkeiden keskeyttämiseen tai hanketoimintojen uudelleen suunnitteluun, ja siinä käsitellään myös Vloran kalatoria koskevaa hanketta.

Komission tiehankkeiden tilintarkastus suoritettiin vuonna 1999. Siinä havaittiin, että jotkin tienrakennussuunnitelmat olivat kangerrelleet, koska Albanian hallitus ei kyennyt ongelmallisena aikana kolme vuotta sitten pakkolunastamaan tarvittavaa maata ja koska jotkin alkuperäisistä suunnitelmista eivät olleet tarkoituksenmukaisia. Tilanteen parantamiseksi on parannettu valmiuksia arvioida laatua ja riskejä nimittämällä insinöörejä valtuuskuntaan. Lisäksi Albanian suhteellisen heikkoon institutionaaliseen toimintakenttään puuttumiseksi komissio avustaa hallitusta laadittaessa maan tieverkon suuntaviivoja, ja komissio on tarjonnut tukea Albanian liikenneturvallisuussuunnitelman kehittämiseksi. Samaa lähestymistapaa arvioida laatua ja riskejä, instituutioiden rakentamisen tukemisen ohella, sovelletaan vesialaan. Kaksi viidestä kyseisestä tärkeimmästä tiehankkeesta saatiin päätökseen vuonna 2001, ja loput kolme saadaan päätökseen vuoden 2002 ensimmäisellä puoliskolla. Itse asiassa jokainen, joka on matkustanut kaksi vuotta sitten Tiranasta Durresiin, Rrogozhineen tai Lushnjeen ja tekee niin uudelleen tänä päivänä, havaitsee, millaista edistystä on saavutettu.

Komissio on ryhtynyt toimiin parantaakseen suorituksiaan Albaniassa. Sen lisäksi, että vuonna 2001 perustettiin EuropeAid-yhteistyötoimisto ja että menettelyjen tehostamiseksi on ponnisteltu osana käynnissä olevaa tärkeää uudistusta EY:n ulkoisen avun ohjelmassa maailmanlaajuisesti, komissio aikoo vahvistaa merkittävästi Tiranan-valtuuskuntaansa erityistavoitteenaan täytäntöönpanon parantaminen. Lisäksi komissio on hyväksynyt (18. joulukuuta 2001 maan tilanteesta tehdyn yksityiskohtaisen analyysin jälkeen) uuden, parannellun Albaniaa koskevan strategia-asiakirjan(1), joka toimii puitteina suunniteltaessa ja toteutettaessa tulevaa yhteisön tukea.

Yhteisön avulla tuetaan yleistä taloudellista kehitystä Albaniassa. Näin toimitaan kuitenkin painottamalla markkinatalouden institutionaalisten puitteiden luomista, lujittamalla demokratiaa ja kansalaisyhteiskuntaa, rakentamalla oikeusvaltiota erityisesti riippumattoman oikeuslaitoksen kautta, tukemalla yleistä järjestystä sekä taistelua järjestäytynyttä rikollisuutta, petoksia ja korruptiota vastaan, turvaamalla valtiontalouden vakaus, parantamalla julkishallinnon tärkeimpiä osa-alueita asianmukaisen liiketoimintaympäristön luomiseksi sekä tukemalla pitkän aikavälin kestävää kehitystä parantamalla koulutusta ja ympäristönsuojelua. Kaikilla näillä aloilla tarkoituksena on auttaa Albaniaa kehittymään kohti unionia. Tämä toive saa hyvin runsaasti tukea Albanian väestöltä ja on tärkeä osa unionin ponnisteluja saada aikaan kestävä rauha ja vakaus Balkanille.

(1) C(2001) 4394.